Ahvid veel puudusid, mõtlesin piki koridori kõndides.  Kosmodroomile sõites uurisin uut toimikut. "Odeoli" pilt jättis küllalt mõjuva mulje, kuigi miski siin mulle ei meeldinud: laeval oli veider väliskuju, mis tehniliste dokumentide lugemisel ebaotstarbekana tundus. Laev oli  kerajas, kahe väljaulatuva ribiga külgedel, ülemise ja alumise laserkaitse tõttu meenutas natuke kaht kõhtupidi kokkupandud kilpkonna, ja omas aukartustäratavaid mõõtmeid. Ma eelistanuks ülesandel paari saatelaeva, kuigi teadsin, et praktilist kasu neist poleks - Max Belot jõuga oma laevamürakast välja ei tiri, muidu oleks Patrull seda juba teinud.  Saabusin "Hai"`le ilma igasuguse hoiatuseta. Kuna ma lendasin laeva koosseisu kuuluva "herilasega", poleks meeskond pidanud mind märkama - raketi saabumine  registreeriti rutiinsena.